SMD เปิดซิงลีสซิ่ง-เช่าซื้อ
ในช่วงหลายเดือนที่ผ่านมา หุ้น SMD ตกอยู่ในวังวนข่าวลือจะโดนซื้อกิจการตามหลอกหลอน ซึ่งถึงตอนนี้ก็ยังไม่มีอะไรในกอไผ่นะ...
ในช่วงหลายเดือนที่ผ่านมา หุ้น SMD ตกอยู่ในวังวนข่าวลือจะโดนซื้อกิจการตามหลอกหลอน ซึ่งถึงตอนนี้ก็ยังไม่มีอะไรในกอไผ่นะ...
28 ธ.ค. 2565

ในช่วงหลายเดือนที่ผ่านมา หุ้นบริษัท เซนต์เมด จำกัด (มหาชน) หรือ SMD ตกอยู่ในวังวนข่าวลือจะโดนซื้อกิจการตามหลอกหลอน ซึ่งถึงตอนนี้ก็ยังไม่มีอะไรในกอไผ่นะ…เอ๊ะ หรือจะเป็นแค่ข่าวลืออ๊ะป่าว..??
แต่จะว่าไป SMD เพิ่งเข้าตลาดฯ มาได้แค่ปีเศษเท่านั้น (เข้าวันที่ 17 มิ.ย. 2564) ก็มีกระแสข่าวจะถูกเทกโอเวอร์กิจการซะแล้ว…มีอะไรป๊ะเนี่ย..??
ขณะที่ไปดูปัจจัยพื้นฐานของบริษัท ซึ่งก่อร่างสร้างตัวมาจากธุรกิจจำหน่ายเครื่องมือแพทย์และอุปกรณ์ทางการแพทย์ โดยผลงานที่ผ่านมาก็เติบโตก้าวกระโดด จากปี 2563 มีรายได้รวม 661 ล้านบาท กำไรสุทธิ 77 ล้านบาท ปี 2564 รายได้รวมเพิ่มเป็น 1,622 ล้านบาท ส่วนกำไรสุทธิพุ่งไปแตะ 319 ล้านบาท ขณะที่ช่วง 9 เดือนแรกปีนี้ มีรายได้รวมปาไป 1,844 ล้านบาท ฟาดกำไรสุทธิ 291 ล้านบาท
ด้านสถานะทางการเงินก็แข็งแกร่ง ณ สิ้นไตรมาส 3/2565 มีเงินสดและรายการเทียบเท่าเงินสด 254.77 ล้านบาท โดยมีหนี้สินตามสัญญาเช่า-ส่วนที่ถึงกำหนดชำระภายในหนึ่งปี 5.44 ล้านบาท และมีกำไรสะสมยังไม่ได้จัดสรร 538.18 ล้านบาท
ตัวเลขทุกอย่างดูดีหมด…ผู้ถือหุ้นใหญ่ SMD คงไม่อุตริคิดขายกิจการหรอกมั้ง..!?
เอาเป็นว่า เรื่องนี้จริงเท็จประการใด คงมีแค่ SMD กับคนจะซื้อเท่านั้นแหละ ที่รู้ดีอยู่แก่ใจ..!!
แต่ในระหว่างที่มีกระแสข่าวแพร่อยู่นั้น สิ่งที่ SMD ไม่รอแล้วก็คือ การขยับขยายธุรกิจ ซึ่งล่าสุดเตรียมเปิดซิงธุรกิจใหม่ ด้วยการต่อยอดไปสู่ธุรกิจให้บริการเช่าใช้ เช่าซื้อ ลีสซิ่ง เครื่องมือแพทย์และยานพาหนะ และธุรกิจบริการดูแลรักษาสุขภาพ…ผ่านการจัดตั้งบริษัทใหม่ (อยู่ระหว่างการตั้งชื่อ) ด้วยทุนจดทะเบียน 50 ล้านบาท
ถ้าโฟกัสตรงที่เช่าซื้อและลีสซิ่ง โอเค…ก็คงมาพร้อมโอกาสและการแข่งขันที่ดุเดือดเลือดพล่านแหละ แต่ในส่วนของ SMD น่าจะมีความได้เปรียบตรงที่เป็นการจับตลาดนีชมาร์เก็ต โดยเน้นปล่อยสินเชื่อให้กับฐานลูกค้าเดิม ซึ่งเป็น B to B มากกว่าการปล่อยกู้ให้กับคนทั่ว ๆ ไปละมั้ง…
ยกตัวอย่างเช่น กลุ่มโรงพยาบาลขนาดกลาง-เล็ก หรือคลินิก ต้องการจะซื้อเครื่องมือทางการแพทย์ ซึ่งปกติเป็นสินค้าที่มีราคาค่อนข้างสูง ถ้ากู้แบงก์ไม่ได้ สินเชื่อของ SMD น่าจะเป็นทางเลือก ซึ่งเป็นการขายสินค้าพร้อมปล่อยสินเชื่อไปด้วย เสมือนเป็นอาฟเตอร์เซอร์วิสไปในตัว ก็จะทำให้ลูกค้าตัดสินใจได้เร็วขึ้น ปิดจ๊อบการขายได้ง่ายขึ้น..!!
ดังนั้นสิ่งที่ SMD จะได้ ขาแรก…เป็นยอดขายเครื่องมือทางการแพทย์ที่จะมากขึ้น
ส่วนอีกขา เป็นรายได้ดอกเบี้ยในการปล่อยสินเชื่อ ซึ่งถ้าปล่อยกู้ให้กับลูกค้าเก่า ก็มีโปรไฟล์อยู่แล้ว สามารถบริหารจัดการได้ง่าย แล้วความเสี่ยงต่ำ…
ดูไปแล้วโมเดลนี้ก็ไม่ต่างจากการเปลี่ยนคู่ค้ามาเป็นลูกหนี้นั่นแหละ..!!
แม้เบื้องต้นรายได้จากการปล่อยสินเชื่ออาจยังไม่มาก เมื่อเทียบกับการขายเครื่องมือทางการแพทย์ แต่ก็เป็นโอกาสใหม่ที่น่าสนใจ “เป็นการขยายธุรกิจไปสู่ตลาดรถพยาบาล รถกู้ชีพ และเครื่องมือที่ใช้ในการดูแลสุขภาพต่าง ๆ ทำให้บริษัทมีรายได้มากขึ้น และเพิ่มศักยภาพในการแข่งขันอย่างยั่งยืนในระยะยาว” ตามที่ SMD ระบุไว้…
ที่สำคัญ ดูแล้วมาร์จิ้นน่าจะดีกว่าขายเครื่องมือการแพทย์เยอะเลย…
แต่เส้นทางนี้ก็คงไม่ได้โรยด้วยดอกกุหลาบหรอกนะ เป็นธุรกิจที่ต้องวัดกันที่ดอกเบี้ยในการปล่อยกู้ ก็ต้องดูว่า ดอกเบี้ยของ SMD จะสูงแค่ไหน..จะสู้กับเจ้าเดิมในตลาดได้หรือไม่..? อันนี้น่าคิด
ก็ต้องติดตามว่า การเปิดซิงธุรกิจใหม่ครั้งนี้จะซัคเซสหรือเปล่า..?
อีกไม่นานคงได้รู้กัน…
…อิ อิ อิ…